هيلري کلنټن په پاکستان دحقاني ډلې خلاف د کاروائي زور اچولی
په اسلام اباد کې دامريکا سفير کيمرون منټر دخالي په ورځ وئيلي وؤ داسې شواهد شته چې دپاکستان دحکومت او حقاني نيټ ورک ترمينځ اړيکې موجود ي
دامريکا دبهرنيو چارو وزيرې هيلري کلنټن داتوار په ورځ په پاکستان ټينگار کړى چې پخپله خاوره دموجودې تندرويه ډلې حقاني دجنگيالو په ضددې گامونه واخلي. امريکا حقاني نيټ ورک اوس اوس په کابل کې په امريکائي سفارت خانه دترسره شوي بريد ذمه وار گرځوي. دکلنټن وياندې وکټوريه نولينډ په دغه اړه وئيلي دي هيلري کلنټن په نيويارک کې دپاکستان خارجه وزيرې حنا رباني کهر سره تر درې نيمو گينټو پورې زياتې مهمې خبرې وکړې چې دغه خبرې دترهه گرۍ دمخنيوي په موضوع پيل او ختمې شوې. دخارجه محکمې يو لوړپوړي چارواکي هم خبريالانو ته دنوم نۀ څرگندولو په شرط وئيلي دغه خبرې اترې په دې انديښنو پيل او ختمې شوې چې واشنگټن گمان کوي حقاني نيټ ورک ته دپاکستان دحکومت لخوا ملاتړ ترلاسه کيږي. دغه چارواکي وويل دپاکستان خارجه وزيرې حنا رباني کهر کلنټن ته په ډاگه کړه چې پاکستان نور ددغه رقم بریدونو غندنه کوي ځکه چې ددغه رقم ترهه گرۍ خطره پاکستان ته هم پيښه ده. په اسلام اباد کې دامريکا سفير کيمرون منټر دخالي په ورځ وئيلي وؤ داسې شواهد شته چې دپاکستان دحکومت او حقاني نيټ ورک ترمينځ اړيکې موجود ي، هغه دکابل دبريد ذمه واره هم دحقاني ډله گرځولې وه. پاکستان حقاني ډلې سره د تعلق خبره ردوي. خو څیړونکې وائي پاکستان افغانستان کې د خپلو مفاداتو د تحفظ د پاره د حقاني ډلې سره تړون لري. خو دغه چارواکي وويل چې داتوار په ورځ رباني کهر سره دليدنې په مهال کلنټن دثبوت معامله نۀ ده راپورته کړې. دامريکا ددفاع وزير ليون پنيټا هم تيره ورځ خبردارى ورکړى ؤ چې امريکا به په افغانستان کې دحقاني نيټ دجنگيالو څخه دخپلو پوځيانو خوندي کولو لپاره دڅه رقم گامونو اخستوڅخه ډډه نۀ کوي. واشنگټن داوږدې مودې څخه په پاکستان ټينگار کوي چې دحقاني نيټ ورک په ضد عمليات وکړي او گمان کوي چې دغه ډلې ته دپاکستان داستخباراتي شبکې ملاتړ هم ترلاسه دى. پاکستان دريځ لري چې شمالي وزيرستان کې به دموجودوتندلارو په ضد عمليات په مناسب وخت او خپلو ملي وسيلو ته په کتلو سره پيل کوي.